
Atbalsta piešķiršanas kārtība Eiropas Lauksaimniecības fonda lauku attīstībai intervencē "Pārtikas kvalitātes shēmas"
Izdoti saskaņā ar Lauksaimniecības un lauku attīstības likuma 5. panta ceturto daļu
I. Vispārīgie jautājumi
· 1. Noteikumi nosaka kārtību, kādā piešķir valsts un Eiropas Savienības atbalstu intervencē "Pārtikas kvalitātes shēmas" (turpmāk – atbalsts).
· 2. Atbalsta mērķis ir veicināt lauksaimniecības produktu ražotāja un pārtikas apritē iesaistīta pārstrādes uzņēmuma iesaistīšanos pārtikas kvalitātes shēmās, tādējādi sekmējot kvalitatīvu pārtikas produktu ražošanu, apstrādi un pārstrādi un to nokļūšanu mazumtirdzniecībā.
· 3. Atbalstu piešķir saskaņā ar Eiropas Parlamenta un Padomes 2021. gada 2. decembra Regulu (ES)  2021/2115, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr.  1305/2013 un (ES) Nr. 1307/2013.
· 4. Atbalstu pārtikas apritē iesaistītam pārstrādes uzņēmumam, kas ražo produktus, kuri neietilpst Līguma par Eiropas Savienības darbību I pielikumā, izņemot zivsaimniecības un akvakultūras produktus, piešķir saskaņā ar Komisijas 2023. gada 13. decembra Regulu (ES) 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (Eiropas Savienības Oficiālais Vēstnesis, 2023. gada 15. decembris, sērija L) (turpmāk – Komisijas regula 2023/2831).
(MK 16.07.2024. noteikumu Nr. 471 redakcijā)
· 5. Pieteikšanos atbalstam, iesniegumu izvērtēšanu, lēmuma pieņemšanas un publiskā finansējuma saņemšanas kārtību nosaka normatīvie akti par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai, ciktāl šie noteikumi nenosaka citādi.
· 6. Šo noteikumu izpratnē lauksaimniecības primārie produkti ietver Līguma par Eiropas Savienības darbību I pielikumā noteiktos primāros lauksaimniecības produktus, izņemot zivsaimniecības un akvakultūras produktus (turpmāk – lauksaimniecības produkti).
II. Atbalsta saņemšanas nosacījumi
· 7. Atbalsta pretendents ir lauksaimniecības produktu ražotājs vai pārtikas apritē iesaistīts pārstrādes uzņēmums, kas ir dalībnieks vismaz vienā no šādām normatīvajos aktos par prasībām pārtikas kvalitātes shēmām, to ieviešanu, darbību, uzraudzību un kontroli noteiktajām pārtikas kvalitātes shēmām:
· 7.1. bioloģiskās lauksaimniecības shēmā;
· 7.2. nacionālajā pārtikas kvalitātes shēmā;
· 7.3. aizsargātu ģeogrāfiskās izcelsmes norāžu un aizsargātu cilmes vietas nosaukumu shēmā vai garantēto tradicionālo īpatnību shēmā.
· 8. Atbalsta pretendents atbilst šādām atbalsta saņemšanas prasībām:
· 8.1. ir reģistrējis saimniecisko darbību Valsts ieņēmumu dienestā vai Uzņēmumu reģistrā;
· 8.2. ne agrāk kā 2023. gada 1. janvārī ir noslēdzis apakšlicences līgumu par nacionālās pārtikas kvalitātes shēmas norādes lietošanas tiesībām – ja atbalsta pretendents ir šo noteikumu 7.2. apakšpunktā minētās pārtikas kvalitātes shēmas dalībnieks;
· 8.3. ne agrāk kā 2023. gada 1. janvārī ir noslēdzis sadarbības līgumu, lai veicinātu konkrētā produkta laišanu tirgū, – ja atbalsta pretendents ir šo noteikumu 7.3. apakšpunktā minētās pārtikas kvalitātes shēmas dalībnieks.
· 9. Atbalstu nepiešķir, ja atbalsta pretendents līdz attiecīgās atbalsta pieteikšanās kārtas pēdējai dienai ir pārtraucis konkrētā produkta ražošanu pārtikas kvalitātes shēmas ietvaros vai tam ir anulēts sertifikāts, kas piešķirts atbilstoši normatīvajiem aktiem par prasībām pārtikas kvalitātes shēmām, to ieviešanu, darbību, uzraudzību un kontroli vai bioloģisko lauksaimniecību (turpmāk – sertifikāts).
· 10. Atbalstu dalībai pārtikas kvalitātes shēmā piešķir:
· 10.1. ne ilgāk kā piecus gadus;
· 10.2. par dalību vienā vai vairākās pārtikas kvalitātes shēmās ar vienu un to pašu produktu;
· 10.3. par dalību vairākās pārtikas kvalitātes shēmās.
III. Atbalsts dalībai bioloģiskās lauksaimniecības shēmā
· 11. Atbalstu dalībai bioloģiskās lauksaimniecības shēmā piešķir:
· 11.1. lauksaimniecības produktu (tostarp biškopības produktu) ražotājam, kas mazumtirdzniecībā vai gala patērētājam realizē fasētus, marķētus un bioloģiski sertificētus produktus;
· 11.2. pārtikas apritē iesaistītam pārtikas uzņēmumam, kas Pārtikas un veterinārajā dienestā ir reģistrējis ražošanu mājas apstākļos (turpmāk – mājražotājs) un ražo bioloģiski sertificētus pārstrādes produktus;
· 11.3. Pārtikas un veterinārajā dienestā reģistrētam vai atzītam pārtikas apritē iesaistītam pārstrādes uzņēmumam, kas ražo bioloģiski sertificētus pārstrādes produktus.
(Grozīts ar MK 16.07.2024. noteikumiem Nr. 471)
· 12. Atbalsta apmērs:
· 12.1. šo noteikumu 11.1. apakšpunktā minētajam lauksaimniecības produktu ražotājam:
· 12.1.1. 340 euro  – par viena bioloģiski sertificēta primārā produkta ražošanu;
· 12.1.2. 50 euro – par katra nākamā bioloģiski sertificēta primārā produkta ražošanu, bet ne vairāk kā par sešiem produktiem un ne vairāk kā 590 euro vienam pretendentam;
· 12.2. šo noteikumu 11.2. apakšpunktā minētajam uzņēmumam:
· 12.2.1. 430 euro – par viena bioloģiski sertificēta pārstrādes produkta ražošanu;
· 12.2.2. 430 euro – par katra nākamā bioloģiski sertificēta pārstrādes produkta ražošanu, bet ne vairāk kā par 13 produktiem un ne vairāk kā 5590 euro vienam pretendentam;
· 12.3. šo noteikumu 11.3. apakšpunktā minētajam uzņēmumam:
· 12.3.1. 550 euro – par viena bioloģiski sertificēta pārstrādes produkta ražošanu;
· 12.3.2. 550 euro – par katra nākamā bioloģiski sertificēta pārstrādes produkta ražošanu, bet ne vairāk kā par 13 produktiem un ne vairāk kā 7150 euro vienam pretendentam.
IV. Atbalsts dalībai nacionālajā pārtikas kvalitātes shēmā
· 13. Atbalstu dalībai nacionālajā pārtikas kvalitātes shēmā piešķir par produktu, kura marķējumā izmantota normatīvajos aktos par prasībām pārtikas kvalitātes shēmām, to ieviešanu, darbību, uzraudzību un kontroli noteiktā nacionālās pārtikas kvalitātes shēmas norāde zaļā krāsā (turpmāk – zaļās krāsas norāde) vai norāde bordo krāsā (turpmāk – bordo krāsas norāde). Atbalstu piešķir:
· 13.1. Pārtikas un veterinārajā dienestā reģistrētam pārtikas apritē iesaistītam lauksaimniecības produktu (tostarp biškopības produktu) ražotājam, kas realizē fasētus, marķētus un sertificētus produktus;
· 13.2. Pārtikas un veterinārajā dienestā reģistrētam vai atzītam pārtikas apritē iesaistītam pārstrādes uzņēmumam.
(Grozīts ar MK 16.07.2024. noteikumiem Nr. 471)
· 14. Atbalsta apmērs par produktu, kura marķējumā izmantota zaļās krāsas norāde:
· 14.1. šo noteikumu 13.1. apakšpunktā minētajam lauksaimniecības produktu ražotājam:
· 14.1.1. 250 euro – par viena sertificēta primārā produkta ražošanu;
· 14.1.2. 30 euro – par katra nākamā sertificēta primārā produkta ražošanu, bet ne vairāk kā par sešiem produktiem un ne vairāk kā 400 euro vienam pretendentam;
· 14.2. šo noteikumu 13.2. apakšpunktā minētajam pārstrādes uzņēmumam:
· 14.2.1. 450 euro – par viena sertificēta pārstrādes produkta ražošanu;
· 14.2.2. 450 euro – par katra nākamā sertificēta pārstrādes produkta ražošanu, bet ne vairāk kā par 12 produktiem un ne vairāk kā 5400 euro vienam pretendentam.
· 15. Atbalsta apmērs par produktu, kura marķējumā izmantota bordo krāsas norāde:
· 15.1. šo noteikumu 13.2. apakšpunktā minētajam pārstrādes uzņēmumam:
· 15.1.1. 420 euro – par viena sertificēta pārstrādes produkta ražošanu;
· 15.1.2. 420 euro – par katra nākamā sertificēta pārstrādes produkta ražošanu, bet ne vairāk kā par 12 produktiem un ne vairāk kā 5040 euro vienam pretendentam.
V. Atbalsts dalībai aizsargātu ģeogrāfiskās izcelsmes norāžu un aizsargātu cilmes vietas nosaukumu shēmā vai garantēto tradicionālo īpatnību shēmā
· 16. Atbalstu dalībai aizsargātu ģeogrāfiskās izcelsmes norāžu un aizsargātu cilmes vietas nosaukumu shēmā vai garantēto tradicionālo īpatnību shēmā piešķir:
· 16.1. 590 euro apmērā – primāro lauksaimniecības produktu ražotājam vai mājražotājam, kas iesaistīts aizsargātu ģeogrāfiskās izcelsmes norāžu un aizsargātu cilmes vietas nosaukumu shēmā;
· 16.2. 1700 euro apmērā – mājražotājam par produktu, kas iekļauts Eiropas Savienības Aizsargātu ģeogrāfiskās izcelsmes norāžu un aizsargātu cilmes vietas nosaukumu reģistrā vai Garantēto tradicionālo īpatnību reģistrā saskaņā ar normatīvajiem aktiem par aizsargātām ģeogrāfiskās izcelsmes norādēm;
· 16.3. 2700 euro apmērā – Pārtikas un veterinārajā dienestā reģistrētam vai atzītam uzņēmumam, kurš apstrādā vai pārstrādā produktu, kas iekļauts Eiropas Savienības Aizsargātu ģeogrāfiskās izcelsmes norāžu un aizsargātu cilmes vietas nosaukumu reģistrā vai Garantēto tradicionālo īpatnību reģistrā saskaņā ar normatīvajiem aktiem par aizsargātām ģeogrāfiskās izcelsmes norādēm.
(Grozīts ar MK 16.07.2024. noteikumiem Nr. 471)
VI. De minimis atbalsta uzskaites un piešķiršanas nosacījumi
· 17. Lauku atbalsta dienests:
· 17.1. piešķirot de minimis atbalstu, ievēro normatīvos aktus par de minimis atbalsta uzskaites un piešķiršanas kārtību;
· 17.2. izvērtē pretendenta iesnieguma atbilstību šajos noteikumos minētajām prasībām un pieņem lēmumu par iesnieguma apstiprināšanu. Diena, kad pieņemts lēmums par iesnieguma apstiprināšanu, uzskatāma par atbalsta piešķiršanas dienu;
· 17.3. lēmumu par šajos noteikumos minētā de minimis atbalsta piešķiršanu vai nepiešķiršanu pieņem, ievērojot Komisijas regulas  2023/2831 1. panta 1. punktā minētos nozaru un darbības ierobežojumus. Ja atbalsta pretendents vienlaikus darbojas vienā vai vairākās Komisijas regulas  2023/2831 1. panta 1. punkta "a", "b", "c" un "d" apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas  2023/2831 1. panta 2. punktu darbības izslēgtajās nozarēs negūst labumu no de minimis atbalsta, ko piešķir saskaņā ar šiem noteikumiem;
· 17.4. pieļauj, ka šo noteikumu ietvaros piešķirto de minimis atbalstu drīkst kumulēt ar citu de minimis atbalstu, tai skaitā attiecībā uz vienām un tām pašām attiecināmajām izmaksām, līdz Komisijas regulas  2023/2831 3. panta 2. punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, ad-hoc lēmumā vai Eiropas Komisijas lēmumā. De minimis atbalstu ar citu de minimis atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 %. Ja par vienām un tām pašām projekta attiecināmajām izmaksām tiek piešķirts atbalsts vairāku komercdarbības atbalsta programmu ietvaros, atbalsta saņēmējs iesniedz informāciju par plānoto un piešķirto atbalstu, tai skaitā par tām pašām attiecināmajām izmaksām, norādot atbalsta piešķiršanas datumu (tai skaitā plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu;
· 17.5. piešķirot de minimis atbalstu šo noteikumu 4. punktā minētajam atbalsta saņēmējam, pārbauda, vai plānotais de minimis atbalsts kopā ar iepriekšējos trijos gados no atbalsta piešķiršanas dienas piešķirto de minimis atbalstu viena vienota uzņēmuma līmenī nepārsniedz Komisijas regulas 2023/2831 3. panta 2. punktā noteikto maksimālo de minimis atbalsta apmēru. Viens vienots uzņēmums ir uzņēmums, kas atbilst Komisijas regulas 2023/2831 2. panta 2. punktā minētajiem kritērijiem;
· 17.6. lēmumu par de minimis atbalsta piešķiršanu vai nepiešķiršanu saskaņā ar Komisijas regulu  2023/2831 pieņem līdz minētās regulas 7. panta 3. punktā un 8. pantā noteiktā piemērošanas termiņa beigām;
· 17.7. datus par izmaksāto atbalstu glabā 10 gadus no dienas, kad piešķirts pēdējais atbalsts šajos noteikumos minētajiem atbalsta pasākumiem.
(Grozīts ar MK 16.07.2024. noteikumiem Nr. 471)
· 18. Ja tiek pārkāpti Komisijas regulas 2023/2831 nosacījumi, atbalsta saņēmējam ir pienākums atmaksāt Lauku atbalsta dienestam projektā saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
(MK 16.07.2024. noteikumu Nr. 471 redakcijā)
· 19. Atbalsta pretendents informāciju par saņemto de minimis atbalstu glabā 10 fiskālos gadus, sākot no atbalsta piešķiršanas dienas.
VII. Atbalsta saņemšanas kārtība
· 20. Lai saņemtu atbalstu, atbalsta pretendents Lauku atbalsta dienesta elektroniskajā pieteikšanās sistēmā iesniedz:
· 20.1. iesniegumu, kurā ietverta vismaz šāda informācija:
· 20.1.1. vārds un uzvārds (fiziskai personai) vai nosaukums (juridiskai personai);
· 20.1.2. personas kods un deklarētās dzīvesvietas adrese (fiziskai personai) vai reģistrācijas numurs komercreģistrā un juridiskā adrese (juridiskai personai);
· 20.1.3. kontaktinformācija – tālruņa numurs, elektroniskā pasta adrese vai oficiālā elektroniskā adrese, ja tā ir aktivizēta;
· 20.1.4. pārtikas kvalitātes shēmas, kurās atbalsta pretendents ir dalībnieks;
· 20.1.5. šo noteikumu 7.1. vai 7.2. apakšpunktā minētās pārtikas kvalitātes shēmas dalībnieks norāda produkta nosaukumu un sertifikāta numuru, bet šo noteikumu 7.3. apakšpunktā minētās pārtikas kvalitātes shēmas dalībnieks – produkta nosaukumu un Eiropas Komisijas regulas numuru, datumu un nosaukumu attiecībā uz produkta ierakstīšanu Eiropas Savienības Aizsargātu ģeogrāfiskās izcelsmes norāžu un aizsargātu cilmes vietas nosaukumu reģistrā vai Garantēto tradicionālo īpatnību reģistrā;
· 20.2. šo noteikumu 7.2. apakšpunktā minētās pārtikas kvalitātes shēmas dalībnieks – informāciju par šo noteikumu 8.2. apakšpunktā minētā apakšlicences līguma numuru un noslēgšanas datumu;
· 20.3. šo noteikumu 7.3. apakšpunktā minētās pārtikas kvalitātes shēmas dalībnieks – informāciju par šo noteikumu 8.3. apakšpunktā minētā sadarbības līguma numuru un tā noslēgšanas datumu;
· 20.4. šo noteikumu 4. punktā minētais atbalsta saņēmējs – veidlapu ar informāciju, kas sniedzama de minimis atbalsta uzskaitei un piešķiršanai saskaņā ar normatīvajiem aktiem par de minimis atbalsta uzskaites un piešķiršanas kārtību, vai norāda de minimis atbalsta uzskaites sistēmā izveidotās un apstiprinātās veidlapas identifikācijas numuru.
(Grozīts ar MK 16.07.2024. noteikumiem Nr. 471)
· 21. Lauku atbalsta dienests izveido konkrēto produktu un atbalsta ilguma elektronisko uzskaites sistēmu.
· 22. Ja Lauku atbalsta dienests pieprasa papildu informāciju, atbalsta pretendents 10 darbdienu laikā pēc pieprasījuma saņemšanas iesniedz attiecīgo informāciju elektroniskajā pieteikšanās sistēmā un, ja nepieciešams, pievieno papildu dokumentus. Ja Lauku atbalsta dienests pieprasīto informāciju nesaņem, atbalstu nepiešķir vai atbalstu samazina par to maksājuma vienību, par kuru nav saņemta pieprasītā informācija.
· 23. Lauku atbalsta dienests mēneša laikā pēc iesniegumu iesniegšanas termiņa beigām pieņem lēmumu par atbalsta piešķiršanu vai par atteikumu piešķirt atbalstu. Piešķirto atbalstu izmaksā triju mēnešu laikā.
(MK 16.07.2024. noteikumu Nr. 471 redakcijā)
· 24. Ja atbalsta pieprasījums pārsniedz gadam piešķirtā finansējuma apmēru, Lauku atbalsta dienests veic norēķinus, proporcionāli samazinot izmaksājamā atbalsta apmēru.

